作者:羊士諤
標題:郡中端居，有懷袁州王員外使君
內容:憶作同門友，承明奉直廬。禁闈人自異，休浣跡非疏。珥筆金華殿，三朝玉璽書。恩光榮侍從，文彩應符徐。青眼真知我，玄談愧起予。蘭卮招促膝，松砌引長裾。麗日流鶯早，涼天墜露初。前山臨紫閣，曲水眺紅蕖。誰為音塵曠，俄驚歲月除。風波移故轍，符守忽離居。濟物陰功在，分憂盛業餘。弱翁方大用，延首遲雙魚。